આજે સમયની સાથે બ્લાઉઝની પેટર્ન તેમજ તેના પર થતા વર્કની વિવિધતા વધી રહી છે. ફેશન કોન્સિયસ આજકાલ વેડિંગ માટે પોતાની માગ પ્રમાણે બ્લાઉઝ તૈયાર કરાવતા હોય છે, આમ જણાવતાં ફેશન ડિઝાઈનર સુમિત ગોહેલ કહે છે કે, “આજકાલ વેડિંગ માટે ડિઝાઈનર બ્લાઉઝનો ક્રેઝ વધુ જોવા મળી રહ્યો છે. જેની પાછળ લોકો ખર્ચ પણ ઘણો કરતા હોય છે. અમે લગભગ વેડિંગ બ્લાઉઝ તૈયાર કરવા માટે રૉ સિલ્ક ફેબ્રિકને વધુ પસંદ કરતા હોઈએ છીએ. જેથી કરીને તેના પર હેવી વર્ક થઈ શકે. આજે મરોડી વર્કની સાથે જરદોશી વર્કની ડિમાન્ડ વધારે છે. મરોડી વર્ક ખાસ તો કસબના દોરાથી તૈયાર થતું હોય છે. તે સિવાય લોકો દોરી વર્ક, તારવર્ક, રેશમ વર્ક, એમ્બ્રોઇડરી વર્ક, ગોટાપટ્ટી વગેરે વર્ક કરાવવાનું વધારે પસંદ કરતા હોય છે. આ સિવાય બ્લાઉઝની પેટર્ન અને સ્લિવ માટે પણ તેઓ ઘણા કોન્સિયસ હોય છે.”